গণ বিশ্ববিদ্যালয়ে আর্থিক ও-586870 | সারাবাংলা | কালের কণ্ঠ | kalerkantho
গণ বিশ্ববিদ্যালয়ে আর্থিক ও প্রশাসনিক ব্যবস্থাপনা বিষয়ে কর্মশালা
৭ জানুয়ারি, ২০১৮ ১৩:০৪
সাভার গণ বিশ্ববিদ্যালয়ের ইনস্টিটিউশনাল কোয়ালিটি অ্যাসিওরেন্স সেলের অধীনে 'আর্থিক ও প্রশাসনিক ব্যবস্থাপনা' শীর্ষক দুই দিনব্যাপী কর্মশালা অনুষ্ঠিত হয়েছে।
গতকাল শনিবার আইকিউএসি'র সভাকক্ষে বিশ্ববিদ্যালয়ের ইনস্টিটিউশনাল কোয়ালিটি অ্যাসিওরেন্স সেলের পরিচালক অধ্যাপক ড. মো. মোস্তাফিজার রহমানের সভাপতিত্বে কর্মশালা উদ্বোধন করেন বিশ্ববিদ্যালয়ের রেজিস্ট্রার মো. দেলোয়ার হোসেন। ৫৫ জন কর্মকর্তা-কর্মচারী এতে অংশ নেন।
কর্মশালার প্রথম দিনে বাংলাদেশ লোক প্রশাসন প্রশিক্ষণ কেন্দ্রের পরিচালক মো. শাহ আলম গাজী আর্থিক ব্যবস্থাপনার বিভিন্ন বিষয়ে বিশ্ববিদ্যালয়ের কর্মকর্তা-কর্মচারীদের ধারণা দেন। দ্বিতীয় দিনে, আজ রবিবার প্রশাসনিক ব্যবস্থাপনার বিশদ প্রশিক্ষণ দেন বাংলাদেশ লোক প্রশাসন প্রশিক্ষণ কেন্দ্রের উপ-পরিচালক মো. রাজিবুল ইসলাম।
বিশ্ববিদ্যালয়ে শিক্ষার মান উন্নতকরণে শিক্ষকদের পাশাপাশি কর্মকর্তা ও কর্মচারীদের দক্ষ করে গড়ে তোলার লক্ষ্যে এ কর্মশালার আয়োজন করা হয় বলে জানিয়েছেন বিশ্ববিদ্যালয়ের রেজিস্ট্রার মো. দেলোয়ার হোসেন।